

VLADA REPUBLIKE HRVATSKE

Zagreb, 22. kolovoza 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo financija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o otpisu potraživanja po Kreditnom programu zapošljavanja razvojačenih pripadnika Hrvatske vojske |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

Na temelju članka 31. stavka 2. Zakona o Vladi Republike Hrvatske (Narodne novine, broj 150/11, 119/14, 93/16 i 116/18), članka 68. stavka 1. Zakona o proračunu (Narodne novine, br. 87/08, 136/12 i 15/15) i točke VI. stavka 5. Odluke o izmjenama uvjeta kredita po kreditnom programu zapošljavanja razvojačenih pripadnika Hrvatske vojske (Narodne novine, broj 102/15), Vlada Republike Hrvatske je na sjednici održanoj \_\_\_\_\_\_ 2019. godine donijela

**O D L U K U**

**o otpisu potraživanja po Kreditnom programu zapošljavanja razvojačenih pripadnika Hrvatske vojske**

**I.**

Odobrava se otpis dospjelih i nedospjelih potraživanja sa stanjem na dan 30. lipnja 2004. godine, u ukupnom iznosu od 13.626.467,83 kuna za korisnike 116 kredita po Kreditnom programu zapošljavanja razvojačenih pripadnika Hrvatske vojske, kojeg provodi Hrvatska banka za obnovu i razvitak temeljem Ugovora o obavljanju poslova u ime i za račun Republike Hrvatske, zaključenog s Ministarstvom financija 14. lipnja 1996. godine.

**II.**

Pojedinačni iznosi potraživanja koji se otpisuju navedeni su u tablici koja je sastavni dio ove Odluke.

**III.**

Zadužuje se Ministarstvo hrvatskih branitelja da u suradnji sa Hrvatskom bankom za obnovu i razvitak u roku od osam dana od dana stupanja na snagu ove Odluke obavijesti poslovne banke i zaduži ih da istu provedu u poslovnim knjigama, a korisnike - dužnike pisanim putem izravno izvijeste o donesenoj Odluci.

**IV.**

Ova Odluka stupa na snagu danom donošenja.

KLASA:

URBROJ:

Zagreb,

**PREDSJEDNIK**

**mr. sc. Andrej Plenković**

**OBRAZLOŽENJE**

Vlada Republike Hrvatske donijela je dana 18. svibnja 1996. godine Program zapošljavanja razvojačenih pripadnika Hrvatske vojske, temeljem kojeg je Hrvatska banka za obnovu i razvitak (dalje u tekstu HBOR) utvrdila osnove za realizaciju istoga. Provedba ovog kreditnog programa povjerena je HBOR-u, temeljem Ugovora o obavljanju poslova u ime i za račun Republike Hrvatske, zaključenog s Ministarstvom financija dana 14. lipnja 1996. godine.

Prema kreditnom programu krediti su odobravani na otplatu od 5 – 8 godine, uz 1- 3 godine počeka, uz kamatnu stopu od 3% do 8% godišnje, ovisno o namjeni kredita. Kredit se osiguravao jamcima.

Po navedenom Programu ukupno je odobreno 3655 kredita (poljoprivrednicima 1791 kredit, za osnivanje obrta 1820 kredita te poslodavcima za zapošljavanje 44 kredita) u ukupnom iznosu od 319.591.741,05 kuna.

S obzirom na poteškoće koje su se javile u otplati kredita i neuspjelim pokušajima naplate istih kredita, dana 25. ožujka 1999. godine Vlada Republike Hrvatske donijela je Odluku o izmjenama uvjeta i načina kreditiranja po Kreditnom programu zapošljavanja razvojačenih pripadnika Hrvatske vojske koji su namjenski iskoristili kredit, na način:

- da je produžen poček otplate odobrenih kredita za dodatne 3 godine na koji se ne bi obračunavale kamate,

- da je omogućen reprogram dospjelih i nedospjelih potraživanja, počevši od 01.01.1999.g.

- te otpis kredita u slučaju smrti korisnika kredita.

Nadalje, dana 22. kolovoza 2002. godine Vlada Republike Hrvatske donijela je Odluku o reprogramu kredita po Kreditnom programu zapošljavanja razvojačenih pripadnika Hrvatske vojske kojom je omogućen:

- daljnji reprogram onim korisnicima kredita koji su namjenski utrošili kredit (aktivni ili su bili aktivni poduzetnici) uz otplatu u roku od 10 godina uz smanjenje kamatne stope za 2%.

Dana 11.02.2003. godine Vlada Republike Hrvatske donijela je Odluku o reprogramu kredita po Kreditnom programu zapošljavanja razvojačenih pripadnika Hrvatske vojske kojom je omogućen:

-daljnji reprogram onim korisnicima kredita koji su namjenski utrošili kredit (aktivni ili su bili aktivni poduzetnici), otplata u roku od 10 godina uz smanjenje kamatne stope za 2%, uz reprogram dospjelih i nedospjelih potraživanja na dan 30.04.2003. godine a prvi anuitet dospijevao je 31.05.2003. godine.

Isto tako, dana 11. lipnja 2004. godine Vlada Republike Hrvatske donijela je Odluku o izmjenama uvjeta kredita po Kreditnom programu zapošljavanja razvojačenih pripadnika Hrvatske vojske kojom je omogućen:

-daljnji reprogram svim korisnicima Programa, sa stanjem na dan 30.04.2004. godine, uz produljenje roka otplate na 20 godina, uključujući poček od 5 godina, uz otpis kamata u cijelosti, te uz daljnje neobračunavanje kamata, s tim da prva rata dospijeva 01.07.2009. godine.

Dana 23. prosinca 2009. godine donesena je Odluka Vlade Republike Hrvatske o izmjenama uvjeta kredita po predmetnom Kreditnom programu kojom je omogućen:

- dodatni reprogram svim korisnicima kredita, uz otplatu na 26 godina, uključujući 11 godina počeka), uz otpis kamata u cijelosti, uz daljnje neobračunavanje kamata, sa stanjem na dan 30.04.2004. godine, s tim da prva rata dospijeva 31.07.2015. godine.

Kao uvjeti za otpis utvrđeni su:

* smrt korisnika kredita,
* maligne i teške kronične bolesti s gubitkom opće radne sposobnosti korisnika kredita,
* težak socijalni položaja korisnika kredita, te
* starost korisnika kredita (60 godina života).

Dana 24. rujna 2015. godine donesena je nova Odluka kojom se omogućava:

 - reprogram kredita, uz produljenje roka otplate na 31 godinu, uključujući poček od 16 godina, bez obračunavanja daljnjih kamata, sa stanjem kredita na dan 30. lipnja 2004. godina,

s tim da prva rata dospijeva na plaćanje 31. srpnja 2020. godine.

- Dodana su i 2 nova razloga za otpis duga:

* elementarna nepogoda koja je prouzročila štetne posljedice za korisnika i članove zajedničkog kućanstva te
* jednokratna otplata kredita uz popust tj. namirenje minimalno 20% od iznosa duga i otpis preostalih 80%,

dok je kod malignih i teških kroničnih bolesti s gubitkom opće radne sposobnosti (mislilo se na potpuni gubitak), dodan još i djelomičan gubitak.

Prema podacima o provedbi Kreditnog programa dobivenih od strane HBOR-a, a prikupljenim od poslovnih banka koje vode analitiku ovih kredita, do sada je otplaćeno manje od 2% od ukupnog broja odobrenih kredita, dok se preostali odobreni krediti nastoje regulirati sukladno uvjetima Odluke i Naputka za provedbu iste.

Dana 15. ožujka 2019. godine Vlada Republike Hrvatske donijela je Odluku o otpisu potraživanja po kreditima odobrenim po Kreditnom programu zapošljavanja razvojačenih pripadnika Hrvatske vojske i kreditima odobrenim od strane bivšeg Fonda za razvoj i zapošljavanje, kojom Odlukom je odobren otpis u iznosu od 32.139.659,18 kuna.

Temeljem navedenih Odluka, od ukupno odobrenih 3655 kredita u iznosu od 319.591.741,05 kuna, po zahtjevu korisnika kredita i pozitivnog mišljenja stručnog povjerenstva osnovanog pri Ministarstvu hrvatskih branitelja, do sada otpisano 2114 kredita u iznosu od 240.295.706,27 kn.

Posebno se naglašava da Ministarstvo financija za provedbu ovog kreditnog programa, plaća HBOR-u naknadu u visini 1,5% godišnje, na stanje kredita. Primjerice, 2016. godine naknada koju je Ministarstvo financija platilo iznosila je 2.148.013,09 kuna, 2017. godine iznosila je

2.843.689,82 kuna a 2018. godine 2.795.733,99 kuna.

Predmetnom Odlukom predlaže se otpis 116 kredita za 115 korisnika (jedan korisnik ima dva kredita), za koje su predani zahtjevi i za koje je stručno povjerenstvo na sjednici održanoj 28. ožujka 2019. godine utvrdilo da isti ispunjavaju uvjete za otpis kredita, u iznosu od 13.626.467,83 kuna.

Iz tablice u kojoj su navedeni pojedinačni otpisi a koja je sastavni dio predmetne Odluke razvidno je da se radi o otpisima kredita u slučaju smrti korisnika, starosti korisnika, maligne i teške kronične bolesti s djelomičnim ili potpunim gubitkom radne sposobnosti korisnika kredita, teškog socijalnog položaja korisnika kredita, elementarne nepogode koja je prouzročila štetne posljedice za korisnika i članove zajedničkog kućanstva te radi jednokratne otplate kredita uz popust tj. namirenja minimalno 20% od iznosa duga uslijed čega se otpisuje preostalih 80% duga.

Slijedom svega iznesenoga, Ministar financija na osnovu članka 68. stavke 1. Zakona o proračunu („Narodne novine“, broj 87/08, 136/12, 15/15) i točke VI. stavka 5. Odluke sačinilo je prijedlog Vladi Republike Hrvatske za otpis potraživanja kredita u iznosu od 13.626.467,83 kuna.